b'\n_START_ARTICLE_\nProkarbazin\n_START_SECTION_\nFarmakologija\n_START_PARAGRAPH_\nMehanizem delovanja ni povsem razjasnjen. Po presnovi nastaneta azo-prokarbazin in vodikov peroksid, ki povzro\xc4\x8dita prekinitve verige DNK.\n_START_SECTION_\nIndikacije\n_START_PARAGRAPH_\nPri zdravljenju Hodgkinovega limfoma se navadno daje v kombinaciji z mekloretaminom, vinkristinom in prednizonom. Pri mo\xc5\xbeganskih tumorjih se kombinira z lomustinom in vinkristinom.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogost ne\xc5\xbeeleni u\xc4\x8dinek je zmanj\xc5\xa1ano \xc5\xa1tevilo belih krvni\xc4\x8dk (levkopenija) in krvnih plo\xc5\xa1\xc4\x8dic (trombopenija), kar je posledica zaviranja delovanja kostnega mozga. Pojavljajo se tudi slabost, bruhanje, neplodnost in motnje ob\xc4\x8dutljivosti na dra\xc5\xbeljaje._NEWLINE_Pri so\xc4\x8dasnem pitju alkohola se lahko pojavijo znaki, podobni disulfiramski reakciji. Prokarbazin inhibira tudi jetrni CYP450-mikrosomalni sistem, kar pove\xc4\x8da u\xc4\x8dinek barbituratov, fenotiazinov in uspaval, ki se normalno presnavljajo s tem encimskim sistemom. Je tudi zelo rakotvorna snov \xe2\x80\x93 bolniki so izpostavljeni 5\xe2\x80\x9310-odstotnemu tveganju za pojav akutne levkemije, zlasti \xc4\x8de so hkrati obsevani. Zaradi zaviranja monoamin-oksidaze se ne sme dajati skupaj z ve\xc4\x8dino antidepresivov ter nekaterimi zdravili proti migreni.'